32005D0745
L 279/79
JURNALUL OFÍCIAL AL UNIUNII EUROPENE
DECIZIA COMISIEI
din 21 octombrie 2005
de modificare a Deciziei 2005/734/CE de stabilire a unor măsuri de biosecuritate destinate limitării riscului de transmitere la păsările de curte și la alte păsări ținute în captivitate, de la păsările sălbatice vii, a influenței aviare cu patogenitate înaltă cauzate de subtipul H5N1 al virusului influenței A și de stabilire a unui sistem de depistare timpurie în zonele cu grad ridicat de risc
[notificată cu numărul C(2005) 4199]
(Text cu relevanță pentru SEE)
(2005/745/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 90/425/CEE a Consiliului din 26 iunie 1990 privind controalele sanitar-veterinare și zootehnice aplicabile în cadrul schimburilor intracomunitare cu anumite animale vii și produse în vederea realizării pieței interne (1), în special articolul 10 alineatul (4),
întrucât:
(1)
Influența aviară este o boală virală infecțioasă a păsărilor de curte și a altor tipuri de păsări, care cauzează moartea și perturbări care pot lua rapid proporțiile unei epizootii, ce poate deveni o amenințare gravă la adresa sănătății animale și a sănătății publice și poate reduce în mod considerabil rentabilitatea aviculturii. Există riscul pătrunderii agentului patogen ca urmare a schimburilor comerciale internaționale cu păsări de curte vii și produse pe bază de carne de pasăre.
(2)
Influența aviară cu patogenitate înaltă cauzată de subtipul H5N1 al virusului influenței A a fost confirmată recent în anumite țări terțe vecine cu Comunitatea. Anumite indicii și date de epidemiologie moleculară indică în mod clar faptul că virusul influenței aviare s-a răspândit prin intermediul păsărilor migratoare.
(3)
Pentru a monitoriza situația din statele membre, Comisia adoptă Decizia 2005/732/CE din 17 octombrie 2005 de aprobare a programelor privind punerea în aplicare de către statele membre a studiilor despre influența aviară la păsările de curte și la păsările sălbatice în 2005 și de stabilire a normelor în materie de informare și eligibilitate pentru participarea financiară a Comunității la costurile punerii în aplicare a programelor în cauză (2).
(4)
Pentru a reduce riscul introducerii influenței aviare cu patogenitate înaltă cauzată de subtipul H5N1 al virusului influenței A prin intermediul păsărilor migratoare în exploatațiile avicole și în alte instalații destinate creșterii păsărilor, se adoptă Decizia 2005/734/CE a Comisiei din 19 octombrie 2005 de stabilire a unor măsuri de biosecuritate în vederea limitării riscului de transmitere la păsările de curte și la alte păsări ținute în captivitate, de la păsările sălbatice vii, a gripei aviare cauzate de subtipul H5N1 al virusului gripei A și de stabilire a unui sistem de depistare timpurie în zonele cu grad ridicat de risc (3).
(5)
În temeiul deciziei menționate anterior, statele membre identifică exploatațiile individuale în care se cresc păsări de curte sau alte păsări în captivitate care, pe baza datelor epidemiologice și ornitologice, trebuie considerate amenințate de subtipul H5N1 al virusului influenței A răspândit prin intermediul păsărilor sălbatice.
(6)
Odată cu apropierea noului sezon de migrare a păsărilor sălbatice în Comunitate și având în vedere rapoartele privind apariția unor noi focare de influență aviară în țări terțe vecine cu Comunitatea, trebuie consolidate și, după caz, completate măsurile comunitare deja în vigoare în temeiul Deciziei 2005/734/CE, pentru a limita riscul de răspândire a influenței aviare.
(7)
Prin urmare, Decizia 2005/734/CE trebuie modificată în consecință.
(8)
Statele membre trebuie să informeze Comisia, înainte de 5 noiembrie 2005, cu privire la măsurile adoptate în vederea asigurării unei aplicări corespunzătoare a dispozițiilor prezentei decizii.
(9)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Decizia 2005/734/CE se modifică după cum urmează:
1.
Se adaugă următorul articol 2a:
„Articolul 2a
Măsuri suplimentare de limitare a riscurilor
(1) Statele membre asigură respectarea următoarelor condiții în zonele de pe teritoriul lor pe care le consideră amenințate de introducerea influenței aviare, în conformitate cu articolul 1 alineatul (1):
(a)
se interzice fără întârziere creșterea păsărilor de curte în aer liber; cu toate acestea, autoritatea competentă poate autoriza creșterea păsărilor de curte în aer liber, cu condiția ca păsările în cauză să fie hrănite și adăpate în interior sau sub un acoperiș care să descurajeze în mod eficient păsările sălbatice să se așeze și prin care să se evite contactul acestora cu hrana sau apa pentru păsările de curte;
(b)
rezervoarele de apă situate în exterior și necesare pentru bunăstarea anumitor păsări de curte sunt suficient protejate de păsările de apă sălbatice;
(c)
păsările de curte nu sunt adăpate cu apă din rezervoarele de apă de suprafață accesibile păsărilor sălbatice, cu excepția cazului în care apa este tratată pentru a garanta inactivarea eventualilor viruși;
(d)
se interzice utilizarea păsărilor din ordinul Anseriformeși Charadriiforme ca momeală în perioadele de vânătoare de păsări; cu toate acestea, păsările menționate anterior pot fi utilizate ca momeală sub stricta supraveghere a autorității competente pentru a atrage păsările sălbatice în vederea eșantionării în cadrul programului de monitorizare stabilit prin Decizia 2005/732/CE.
(2) Statele membre interzic colectarea de păsări de curte și de alte păsări în piețe, spectacole, expoziții și manifestări culturale; cu toate acestea, autoritatea competentă poate autoriza colectarea de păsări de curte și de alte păsări în captivitate în circumstanțele menționate anterior, sub rezerva rezultatului favorabil al unei evaluări a riscurilor.”
2.
La articolul 4, data de „31 ianuarie 2006” se înlocuiește cu data de „1 decembrie 2005”.
Articolul 2
Statele membre iau fără întârziere măsurile necesare pentru a se conforma prezentei decizii și asigură publicarea acestora. Statele membre informează de îndată Comisia cu privire la aceasta.
Articolul 3
Prezenta decizie se adresează statelor membre.
Adoptată la Bruxelles, 21 octombrie 2005.